שלי גפני

שלי גפני (נולדה ב-14 בספטמבר 1971 בתל אביב) היא מאפרת, דוגמנית ואשת עסקים ישראלית.

ביוגרפיה
גפני גדלה בשכונת רמת אביב בתל אביב ולה אחות אחת. היא למדה עיצוב אופנה בתיכון עירוני מקצועי י"ד - ויצו צרפת בתל אביב. היא החלה את קריירת הדוגמנות בגיל 14, לאחר שהשתתפה בתחרות "נערת השנה" של "מעריב לנוער", וזכתה במקום הראשון. היא יצאה לפריז לדגמן עבור סוכנות הדוגמנות עלית. גפני צולמה לקטלוגי וצילומי אופנה, ומגזינים (כגון "ווג" ו"Elle").

כשהייתה בכיתה י"ב, חלתה אמה במחלת הסרטן ונפטרה ממנה, ובשל מצבה המשפחתי בעקבות כך גפני לא התגייסה לצה"ל, ויצאה לדגמן בניו יורק.

לתחום האיפור הגיעה במקרה. בתקופה בה דיגמנה, נהגו הדוגמניות לאפר את עצמן על סט הצילומים. במהלך שהות בגרמניה, תוך שהיא מאפרת את עצמה, ביקשו דוגמניות נוספות שתאפר גם אותן. הכשרה נוספת בתחום רכשה כאסיסטנטית למאפרים בניו יורק.

לאחר שבע שנים בחו"ל, שבה לישראל והפכה לזכיינית של חברת האיפור האיטלקית מאדינה מילאנו, יחד עם בעלה, גיסה וגיסתה. לאחר מספר שנים הפכה הזכיינית לרשת חנויות בישראל ועד היום משמשת גפני כדוגמנית הבית של החברה ובין השנים 2001–2006 השתתפה כמאפרת בתוכנית "המהפך" עם אורנה דץ, ב-2008 הופיעה בתפקיד עצמה בטלנובלה "בובות", ב-2010 התראיינה לתוכנית התיעודית "הדוגמניות" ששודרה בערוץ 2 ועסקה במאחורי הקלעים של עולם הדוגמנות.

גפני מדגמנת לקמפיינים שונים בארץ עבור חברות כדוגמת: סטיב מאדן ופלאפון. בשנים 2008–2009 הובילה את הקמפיין של חברת האופנה "גולברי" ובשנים 2011–2012 שימשה פרזנטורית לחברת "דיסקרט".

מאז חורף 2014–2015 משמשת גפני כפרזנטורית של רשת האופנה "אריסטו שמט".

גפני מעבירה הרצאות בתחום האיפור והעצמה נשית.

חיים פרטיים
גפני נישאה בשנת 1996 לאיש העסקים אופק קאירי, ולהם שלושה בנים. 

מתגוררת בתל אביב.

קישורים חיצוניים

 שלי גפני, באתר מתחתנים

הערות שוליים

דוגמניות ישראליות
דוגמנים ישראלים
מאפרות ישראליות
נשות עסקים ישראליות
אנשי עסקים ישראלים
זוכות נערת השנה של מעריב לנוער
בוגרות תיכון עירוני י"ד (תל אביב)
בוגרי תיכון עירוני י"ד (תל אביב)
ישראליות שנולדו ב-1971
ישראלים שנולדו ב-1971